Prints Andrew, Yorki hertsog

Prints Andrew, Yorki hertsog (Andrew Albert Christian Edward Mountbatten-Windsor, sündinud 19. veebruaril 1960 Buckinghami palees) on Briti kuningliku perekonna liige, kuninganna Elizabeth II kolmas laps ja teine poeg.
Ta on 2022. aasta septembri seisuga troonipärimisjärjekorras 8. kohal.

Elulugu

Nooruspõlv 
Andrew' vanemad on kuninganna Elizabeth II ja prints Philip. Andrew sai nime oma isaisa, Kreeka printsi Andrease järgi. Prints ristiti 8. aprillil 1960 ning tema ristivanemad olid Gloucesteri hertsog, leedi Alexandra Ogilvy, lord John Elphinstone, Eustoni hertsog ja leedi Kennard Georgina Phillips. 

Andrew oli esimene laps, kes sündinud valitseval monarhil alates kuninganna Victoria nooremast tütrest printsess Beatrice'ist aastal 1857.

Prints Andrew sai oma algse hariduse kodus enne, kui läks Heatherdowni algkooli Berkshire'is. 1973. aasta septembris järgis ta oma isa ja vanemat venda, astudes Gordonstouni kooli Šotimaal. Ta lõpetas kooli 1979, sooritades põhieksamid inglise keeles, ajaloos, majanduses ja politoloogias. Erinevalt oma vendadest ei astunud ta ülikooli.

Sõjaväeteenistus

Kuninglik merevägi 
1978. aasta detsembris tegi prints Andrew füüsilisi teste ja eksameid, et liituda Kuningliku Mereväega. 1979. aasta märtsis ja aprillis tegi ta Suurbritannia Kuningliku Mereväekolledži lennuväeosas läbi pilooditreeningu. Mais sai temast helikopteripiloot.

Sama aasta septembris sai temast mitšman ning ta astus Suurbritannia Kuninglikku Mereväekolledžisse Dartmouthis. 1980 osales ta Kuningliku Mereväe roheliste barettide kursusel.

Pärast aastast viibimist Dartmouthis suundus Andrew Yorkshire'i Kuninglikku Lennuväkke saama elementaarset lennutreeningut. Järgnes põhitreening Cornwallis Gazelle'i helikopteritel. 

Hiljem läks ta üle Sea Kingi helikopterile. 1982 liitus ta esimese eesliini üksusega 820 Naval Air Squadron, teenides lennukikandja Invincible pardal.

Falklandi sõda 
2. aprillil 1982 vallutas Argentina Suurbritannia koloonia Falklandi saared. See viis Falklandi sõjani. Prints Andrew laev Invincible oli üks kahest alusest, mis olid saadaval, ja saadeti seetõttu saari tagasi võtma.

Alguses ei tahtnud Briti valitsus, et prints Andrew nii ohtlikul missioonil osaleks, ent kuninganna nõudis, et Andrew lubataks laevale. Seega liitus ta Invincible'iga helikopteripiloodina. Ta aitas kaasa evakueerimisele ja transpordile.

Edasine karjäär 
1983. aasta lõpus suunati prints RNS Portlandile ning ta õppis juhtima helikopterit Lynx. Veebruaris 1984 ülendati ta leitnandiks. 1984–1986 teenis ta Brazeni pardal piloodina. Teenistuse lõpus läbis ta Kuninglikus Mereväekolledžis Greenwichis leitnantide Greenwichi staabikursuse. Sama aasta oktoobris läbis ta neljakuulise helikopteriinstruktorite kursuse ning 1987–1988 teenis Osprey pardal helikopteri ohvitserina. 1988–1989 teenis ta Edinburghi pardal.

1989–1991 teenis prints Andrew, nüüd juba Yorki hertsog, lennukikomandöri ja piloodina Lynx HAS3-l laeva Capeltown pardal. Juulis 1991 tegi ta läbi eskadroni komandöri eksami ning 1992 läbis Camberley Staff College'is armeeteenistuse kursuse. Sama aasta septembris sai temast komandör ja ta tegi laevakomandöri eksami. 1993–1994 juhatas ta miiniotsijat Cottesmore, mille baas oli Portsmouthis. 

1995–1996 oli hertsog vanempiloot 815. Mereväe Eskadronis, suurimas lennuüksuses, kus oli rohkem kui 80 lennukikandjat, 41 helikopterit ja 420 inimest maapealses personalis. Vanempiloodi peamine ülesanne oli kontrollida lennustandardeid ja vastutada operatsioonide eest. 1999 sai printsist komandör. Ta lõpetas oma mereväekarjääri 2001. aastal, olles teeninud 1999–2001 Londonis. 

2005. aasta juulis sai temast Kuningliku Mereväe kapten.

Praegune roll 
Prints Andrew töötab Suurbritannia tööstus- ja kaubandusministeeriumis rahvusvaheliste kaubandus- ja investeerimistehingute esindajana. Selle töö võttis ta üle oma sugulaselt Edwardilt. Töö kaudu esindab hertsog Suurbritanniat kaubanduskonverentsidel kogu maailmas.

Isiklikku

Abielu 
23. juulil 1986 abiellus prints Andrew Sarah Fergusoniga Westminster Abbeys. Abielu puhul andis kuninganna Andrew'le tiitlid Yorki hertsog, Invernessi krahv ja Killyleagh' parun, mis olid kuulunud tema vanavanaisale George V-le ja vanaisale George VI-le. 

Yorki hertsogil ja hertsoginnal on kaks last, printsessid Beatrice ja Eugenie.

Hertsoginnat nähti värske õhuna kuninglikus perekonnas, mille elu ümbritses kuninglik protokoll. Kuid abielus olid probleemid, peamiselt sestõttu, et hertsog oli pidevalt mereväeteenistuse tõttu ära ning meedia tähelepanu koondus hertsoginnale.

1992 ilmusid Briti tabloidis kompromiteerivad fotod Sarah'st ja tema finantsnõustajast John Bryanist. Paar läks ametlikult lahku sama aasta märtsis. Abielu lahutati 1996.

Kahe printsessi hooldusõigus jagati mõlema poole vahel. Sarah kaotas tiitli "Tema Kuninglik Kõrgus", ent jäi Yorki hertsoginnaks. Ta elab siiani hertsogi kodus Sunninghill Parkis ning endised abikaasad on säilitanud sõbralikud suhted. 

Hertsogit nägi avalikkus lahutuses haavatud poolena. Tema käitumine abikaasa ja isana tekitas imetlust ning ta on üks kuningliku perekonna populaarsemaid liikmeid.

Suhted 
Prints Andrew'd on pärast lahutust seostatud mitme naisega. See tuleneb tema playboy-mainest nooruses. Tema suhted "ebasobivate" naistega on tekitanud meedia tähelepanu.

Huvid 

Hertsog mängib ka golfi.

Seos Jeffrey Epsteiniga 
Prints Andrew'd on kritiseeritud tema sõpruse pärast ameerika investori ja seksusaalkurjategija Jeffrey Epsteiniga. 2014. aasta detsembris Florida kohtule antud ütlustes kirjeldab Virginia Roberts Giuffre, kuidas Jeffrey Epstein ja Ghislaine Maxwell teda korduvalt 2001. aastal prints Andrew'le kupeldasid (Giuffre oli sellel ajal 17-aastane) . Buckinghami palee ja prints Andrew on korduvalt eitanud esitatud süüdistusi, prints Andrew on kinnitanud enda valmidust koostööks FBI ja USA föderaalprokuröridega, kuid föderaalprokurör Geoffrey Berman sõnul on ta keeldunud igasugusest koostööst.

Tiitlid ja kõnetlusvormelid 
Tiitlit "Yorki hertsog" on prints Andrew kandnud 1980. aastast.

2022. aasta jaanuaris loobus ta kõnetlusvormeli "Tema Kuninglik Kõrgus" kasutamisest.

Tunnustus
2013 – valiti Londoni Kuningliku Seltsi kuninglikuks liikmeks.

Viited

Välislingid 

 Yorki hertsog
 USA esitas Briti võimudele ametliku palve prints Andrew küsitlemiseks Epsteini pedofiiliauurimises
 Prince Andrew's lawyers accept he was served with US case papers. BBC News, 24. september 2021

Briti kuninglik perekond
Sündinud 1960